এ দিকে,ইরানের সশস্ত্র বাহিনীর জয়েন্ট  চিফস অব স্টাফ ব্রিগেডিয়ার জেনারেল মাসুদ জাযায়েরি বলেছেন, বাহরাইনে সহিংসতায় মার্কিন যুক্তরাষ্ট্র এবং তার পশ্চিমা মিত্ররা সহযোগিতা করছে। তিনি বলেন, নিশ্চিতভাবে এ সব দেশ বাহরাইন পরিস্থিতিকে জটিল করে তুলেছে। তিনি বলেন,মধ্যপ্রাচ্যের প্রতিক্রিয়াশীল সরকারগুলো মার্কিন, বৃটেন ও ইসরাইলের সমর্থন পেয়ে জনগণের ওপর বর্বর দমন অভিযান শুরু করেছে এবং কোনোভাবেই জনগণের দাবির প্রতি কান দিচ্ছে না। বাহরাইনের হাসপাতালে সৌদি সেনাদের হামলার নিন্দা জানিয়েছে জাতিসংঘ। জাতিসংঘ মানবাধিকার সংস্থার প্রধান নাভি পিল্লাই বলেছেন,হাসপাতালে সৌদি  সেনাদের হামলা মূলতঃ আন্তর্জাতিক আইনের চরম লঙ্ঘন। গতকাল সৌদি সেনারা বাহরাইনের রাজধানী মানামার প্রধান হাসপাতালে হামলা চালায়। সেখানে আহত লোকজন চিকিৎসা নিচ্ছিল। অন্যদিকে,বাহরাইনের সেনাবাহিনী রাজধানী মানামায় চার ঘণ্টার জন্য কারফিউ শিথিল করেছে। জরুরি আইনের আওতায় গত মঙ্গলবার সেখানে কারফিউ জারি করা হয়। গতকাল দেশটিতে সেনা ও পুলিশের রক্তক্ষয়ী অভিযানের পর আজ এ সিদ্ধান্ত নেয়া হলো। ওই অভিযানে অন্ততঃ ছয় বিক্ষোভকারী নিহত হয়। অন্যদিকে,গতকালের অভিযানের প্রতিবাদে বাহরাইনের স্বাস্থ্য ও গৃহায়ণমন্ত্রী পদত্যাগ করেছেন। এ  ছাড়া,এরইমধ্যে পদত্যাগের ঘোষণা দিয়েছেন বাহরাইনের ১২ জন বিচারপতি। লেবানন, ইরাক এবং সৌদি আরবের জনগণ বাহরাইনের আন্দোলনরত জনতার ওপর সেনা অভিযান ও দেশটিতে সৌদি নেতৃত্বাধীন বিদেশি আগ্রাসনের কঠোর নিন্দা করেছে।